După faptă, și răsplată! Un bărbat din Bacău și-a asfaltat singur strada plină de gropi. Primăria îl amendează pentru lucrarea ilegală
Un muncitor din Bacău s-ar putea alege cu dosar penal și amendă. Bărbatul, angajatul unei firme de asfaltări din oraș, a turnat asfaltul rămas de la o altă lucrare pe strada unde locuia, care era plină de gropi.
Pentru că a rămas destul material de la ultima lucrare, un muncitor din Bacău a decis să meargă pe o stradă cu foarte multe gropi din oraș și să asfalteze cât poate din ea. A reușit să acopere un petic și de zece metri, treabă pentru care a fost felicitat de localnici.
Primăria îl va amenda
Unul dintre vecini, mulțumit de ajutorul primit a filmat reparațiile și le-a postat pe o rețea de socializare. Așa au aflat și polițiștii care îl acuză pe bărbat că a făcut lucrări fără drept pe spațiul public și riscă să fie tras la răspundere pentru că lucrarea pe care a făcut-o este ilegală spun autoritățile locale, potrivit antena3.ro.
"În cartierul respectiv se desfășoară un contract de reparare a stratului de asfalt. Strada în cauză nu este inclusă în acest contract, întrucât acolo urmează să se desfășoare lucrări de înlocuire a rețelelor de apă și canalizare", a declarat Andreea Negru, purtător de cuvânt Primăria Bacău.
Oamenii spun că pe această stradă nu au mai fost făcute reparații ale carosabilului de ani buni.